ITTIFOQ TASARRUFIDA BOʻLGAN BIRLASHMALAR, KORXONALAR VA TASHKILOTLARNI OʻZBEKISTON RESPUBLIKASI YURISDIKSIYASIGA VA MULKIGA OʻTKAZISHGA DOIR ISHLARNI TASHKIL ETISH TOʻGʻRISIDA
(resolution, 1993-10-19)

“Oʻzbekiston Respublikasining davlat mustaqilligi asoslari toʻgʻrisida” Oʻzbekiston Respublikasining Qonunini bajarish yuzasidan hamda ittifoq boʻysunishida boʻlgan va respublika hududida joylashgan birlashmalar, korxonalar va tashkilotlar Oʻzbekiston Respublikasi yurisdiksiyasiga va mulkiga oʻtishi boʻyicha ishlarni amaliy tashkil etish maqsadida Vazirlar Mahkamasi qaror qiladi: 1. Ittifoq boʻysunishidagi boʻlgan birlashmalar, korxonalar va tashkilotlarning Oʻzbekiston Respublikasi yurisdiksiyasiga va mulkiga oʻtishi ishlariga rahbarlik qilish Oʻzbekiston Respublikasi Bosh vazirining oʻrinbosarlari xalq xoʻjaligining ularga qarashli Komplekslari rahbarlariga yuklatilsin. 2. Belgilab qoʻyilsinki, respublika mulkiga oʻtgan birlashmalar, korxonalar, tashkilotlarning mol-mulklari hajmi 1991-yil 1-oktabrdagi holati boʻyicha ularning balanslariga koʻra aniqlanadi. 4. Respublika yurisdiksiyasiga va mulkiga berilgan korxonalar va birlashmalarning shakllangan xoʻjalik aloqalari, shuningdek, avval tuzilgan mehnat shartnomalari va bitimlar saqlab qolinsin. 5. Komplekslarning, respublika davlat konsernlarining rahbarlari, Oʻzbekiston Respublikasi vazirliklari va idoralari: bir hafta muddat ichida ittifoq boʻysunishida boʻlgan birlashmalar, korxonalar va tashkilotlarni respublika organlari ixtiyoriga va mulkiga qabul qilish-berishning boʻluvchi vedomostlari, oʻtkazish balanslari va dalolatnomalarini tuzish boʻyicha komissiyalarni tashkil etsinlar; 20 kun muddat ichida Oʻzbekiston Respublikasi yurisdiksiyasiga va mulkiga berilgan, biroq respublika konsernlariga kirmagan birlashmalar, korxonalar va tashkilotlarni ularning tarkibiga kiritish uchun tashkiliy tuzilmalarni barpo etish yuzasidan takliflar kiritsinlar; oʻn kun muddat ichida qabul qilish-berishning boʻluvchi vedomostlari, oʻtkazish balanslari va dalolatnomalarini tayyorlashni taʼminlasinlar; korxonalar Oʻzbekiston Respublikasi yurisdiksiyasi va mulkiga barcha aktivlari va passivlari, davlat ehtiyojlari uchun mahsulot yetkazib berish toʻgʻrisida tasdiqlangan buyurtmalar, limitlar va normativlar, qurilishi tugallanmagan obyektlar loyiha-smeta hujjatlari bilan oʻtishi hisobga olinsin. 6. Ittifoq boʻysunishida boʻlgan birlashmalar, korxonalar, tashkilotlar 1992-yildan boshlab oʻz faoliyati koʻrsatkichlarining nazarda tutilgan statistika hisobotlari boʻyicha oʻzlari joylashgan joyidagi davlat statistika organlariga hisobot bersinlar. 7. Ittifoq boʻysunishida boʻlgan birlashmalar, korxonalar va tashkilotlarning rahbarlari zimmasiga mavjud mol-mulkning saqlanishi, ularning tegishli kompleks rahbarlarining ruxsatisiz berilishi va respublika tashqarisiga olib chiqilish uchun, shuningdek, tashqi savdo va barter operatsiyalarini amalga oshirish toʻgʻrisidagi Oʻzbekiston Respublikasi qonunchiligiga amal qilinishi uchun shaxsiy javobgarlik yuklatilsin. 8. Oʻrta Osiyo temir yoʻllar boshqarmasi, avtomobil transporti vazirligi, Oʻzbekiston fuqaro aviatsiyasi boshqarmasi, transport vositalariga ega boʻlgan idoralar, konsernlar va tashkilotlar Vazirlar Mahkamasining ruxsatisiz ittifoq boʻysunishida boʻlgan birlashmalar, korxonalar va tashkilotlarning asosiy fondlari obyektlarini respublika tashqarisiga joʻnatmasinlar. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari — xalq xoʻjaligining ular rahbarlik qiladigan Komplekslari rahbarlariga yuklatilsin.